Narkotiseur wat oor kind se dood vervolg is, doodgeskietZayyaan Sayed. Dr. Abdulhay Munshi, die narkotiseur wat strafregtelik vervolg is oor die dood van ŉ tienjarige pasiënt, is Woensdag koelbloedig doodgeskiet. Die moord het intussen woede onder die land se mediese gemeenskap ontlok. Dr. Angelique Coetzee, nasionale voorsitter van die Suid-Afrikaanse Mediese Vereniging (Sama), het Donderdagoggend aan Maroela Media gesê Sama is baie geskok oor die moord op Munshi. “Ons veroordeel hierdie sinnelose daad teenoor ŉ kollega ten sterkste. Dit is onaanvaarbaar.” Volgens Coetzee is Munshi se motor Woensdag in Johannesburg van agter deur ŉ ander motor getref. Hy het uitgeklim om ondersoek in te stel na die skade aan sy motor waarna hy na bewering verskeie kere in die agterkop geskiet is. Die Suid-Afrikaanse Vereniging van Narkotiseurs (Sasa) het intussen gesê hy beskou die moord as ŉ aanval op die land se medici. “Dr. Munshi se dood ontlok groot verontwaardiging en vrees. Die verlies aan ons gemeenskap is ondenkbaar. Ons lede en die groter mediese gemeenskap het gedurende die Covid-19-pandemie hul lewe gewaag om sorg te verleen aan ons land gedurende een van sy mees desperate tye. “Hierdie gruwelike daad is ŉ direkte aanval op die toekoms van Suid-Afrikaanse gesondheidsorg,” het die vereniging in ŉ verklaring gesê. Munshi is voor sy dood saam met prof. Peter Beale, ŉ pediatriese chirurg, aangekla in verband met die dood van Zayyaan Sayed verlede jaar. Maroela Media het vroeër berig Zayyaan het op 11 Oktober ŉ laparoskopie by die Netcare Park Lane-kliniek ondergaan nadat hy lank met refluks gesukkel het. Beale het die operasie uitgevoer, terwyl Munshi die narkotiseur was. Zayyaan het later dieselfde aand gesterf. Die dokters is ná die kind se dood van strafbare manslag aangekla. Munshi was ten tyde van sy dood uit op borgtog van R10 000. Die saak is verlede maand uitgestel en sou weer in November in die Johannesburgse landdroshof aangehoor word, berig DispatchLive. Maroela Media het ŉ navraag aan die polisie gestuur rakende die moord en wag op terugvoer.